  Наталья Тетерина Дэри ёросысь Изгурт школаысь 9-тӥ классын дышетскись Полина Селивёрстова Дышетскисьёслэн V улосвылкуспо конференциязы но Россиысь калыкъёслэн кылъёсынызы лыдӟонъёсын вормиз. Арлы быдэ радъяськись конференци Казаньын 28-тӥ шуркынмонэ ортчиз. Со сярысь ивортодэтъя «Удмуртия» агентстволы Удмуртиысь Дышетонэз азинтонъя институтысь Тьютор практикаосты азинтонъя центрлэн кивалтӥсез, кылосбур тодосъя кандидат Андрей Клементьев вераз. Солэн кылъёсызъя, Изгуртысь дышетскись «Удмурт филология» секцие пыриськиз. Полина Селивёрстовалэн «Изгуртын улӥсьёслэн вераськонысьтызы диалектизмъёс» эскерон ужез мур пуштросэныз висъяськиз. Туж мур пуштросо но методикая грамотно лэсьтэмын диалектизмъёсты эскерон ласянь. Бадӟым саклык висъямын информантъёсын ужанлы Андрей Клементьев, кылосбур тодосъя кандидатАндрей Клементьев верамъя, конференцие Удмуртиысь, Татарстанысь, Башкириысь, Марий Элысь, Москва, Оренбург, Самара но мукет улосвылъёсысь 8-11 классын дышетскись 200-лэсь ятыр пиналъёс пыриськизы. Уж 7 ӧръёсъя нуиськиз: ӟуч, бигер, башкир, чуваш, удмурт, пор но мордва кылосбуръёс. Тужгес трос адями «Удмурт кылосбур» секциын вал. Татын 13 пиналъёс, 10-эз соос пӧлысь Удмуртиысь дышетскисьёс, удмурт кылын эскерон ужъёсынызы тодматӥзы. Элькунысьтымы ньылез нылпиос ӟуч кылосбуръя секциын ужазы.  Котькуд ар та ужрадэ Удмуртиысь Дэри, Алнаш, Якшур-Бӧдья, Сьӧлта но Эгра ёросъёсысь пиналъёс тужгес шаплы пырисько, пусъе кылосбур тодосъя кандидат. Ватсалом, Россиысь калыкъёслэн кылынызы лыдӟонъёс витетӥ арзэ Казаньын ортчо. Конференцилэн ужпумез – таланто пиналъёсты шараян, соослэсь творчествоя луонлыкъёссэс азинтон, кылосбур удысын эскерон уже дышетскисьёсты кыскон но кылъёсты утён но азинтон ужпумъёслы саклык висъян. Дышетскисьёслэн ужъёссылы кык валтӥсь куронъёс пуктэмын: со кылосбурен герӟаськемын но ялэм кылын гожтэмын луыны кулэ. Ужрадэз Татарстанысь дышетонъя но тодосъя министерство, Татарстанысь калыкъёслэн огазеяськонзы но Казаньысь дышетонъя управление радъяло. Тодэ вайытом, 2017-тӥ арын Дышетскисьёслэн Россиысь калыкъёслэн кылъёсынызы улосвылкуспо конференциязы удмурт кылын дасям ньыльзэ ужъёсты пусйизы.  Тегъёс: Дышетон Казань Удмуртия пиналъёс Дэри удмурткыл ӟучкыл  